เครดิตไทยจ่อปากเหวเหตุเผาเสียหายหมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ประเทศไทยยืนปากเหว ถูกลดเครดิตใกล้จังก์บอนด์ 
นายสันติ กีระนันทน์ กรรมการผู้จัดการ บริษัท ทริสเรทติ้ง เปิดเผยถึงเหตุการณ์จลาจลว่า ในความคิดส่วนตัวคิดว่าประเทศไทยมีความเสี่ยงที่จะถูกลดน้ำหนักความน่าเชื่อถือลง จากสถาบันจัดอันดับความน่าเชื่อถือชั้นนำของโลก เพราะตอนนี้เหตุการณ์ได้มีความเสียหายเกิดขึ้นเป็นรูปธรรม คาดเสียหายหลักหมื่นล้านบาท 
ก่อนหน้านี้ สถาบันจัดอันดับมูดี้ส์อินเวสเตอร์ เซอร์วิส และบริษัท สแตนดาร์ด แอนด์ พัวร์ (เอสแอนด์พี) ยังคงอันดับเครดิตของประเทศไทย แม้มีความเป็นห่วงเรื่องสถานการณ์การเมืองก็ตาม ซึ่งในขณะนั้นปัญหาการเมืองยังไม่มีความรุนแรงเหมือนขณะนี้ 
อย่างไรก็ตาม หากประเทศไทยถูกลดอันดับเครดิตลง 1 ขั้น ในส่วนของเอสแอนด์พีปัจจุบันเครดิตอยู่ที่ BBB+ ก็จะลงมาอยู่ที่ BBB ซึ่งถือว่าเป็นอันดับเครดิตที่อยู่ปากเหวแล้ว เพราะถ้าหากต่ำกว่านี้ก็คือจังก์บอนด์ (อันดับเครดิตที่ลงทุนไม่ได้)
“แม้ขณะนี้เครดิตของไทยยังคงอยู่เท่าเดิม แต่ต้นทุนทางการเงินได้ปรับตัวเพิ่มขึ้นแล้ว และถ้าหากถูกปรับลดเครดิตก็จะทำให้ต้นทุนทางการเงินพุ่งขึ้นทั้งในส่วนของภาครัฐและเอกชน ซึ่งสุดท้ายก็จะทำให้ต้นทุนในการบูรณะประเทศก็เพิ่มสูงขึ้นเช่นกัน รวมถึงจะส่งผลต่อการเข้ามาลงทุนตรงจากต่างประเทศด้วย” กรรมการผู้จัดการ ทริสเรทติ้ง กล่าว
ล่าสุดมีข่าวดีว่า มูดี้ส์ออกแถลงการณ์คงแนวโน้ม “มีเสถียรภาพ” สำหรับระบบธนาคารไทย แม้สถานการณ์ยกระดับความรุนแรง เพราะคุณภาพสินทรัพย์และผลกำไรสามารถต้านทานความวุ่นวายทางการเมืองมานานหลายปี